ตำรวจไซเบอร์เตือนประชาชน คิดให้ดีก่อนแสดงความคิดเห็นบนโลกออนไลน์ ระวังกระทบสิทธิผู้อื่นอาจถูกฟ้อง
พ.ต.อ.กฤษณะ พัฒนเจริญ โฆษกกองบัญชาการตำรวจสืบสวนสอบสวนอาชญากรรมทางเทคโนโลยี กล่าวว่า การโพสต์ข้อความ หรือการแสดงความคิดเห็นวิพากษ์วิจารณ์ผ่านสื่อสังคมออนไลน์ บางครั้งอาจกระทบถึงสิทธิหรือละเมิดผู้อื่นตามความผิดของกฎหมายที่เกี่ยวข้อง ขอให้ประชาชนหลีกเลี่ยงการทำให้ผู้หนึ่งผู้ใดได้รับความเสียหายเสื่อมเสียชื่อเสียง หรือถูกเกลียดชัง ซึ่งแม้เป็นคำพูดสุภาพ แต่หากเป็นการใส่ความผู้อื่นโดยยืนยันข้อเท็จจริง ทำให้บุคคลทั่วไปที่อ่านข้อความรู้ได้แน่นอนว่าหมายถึงผู้ใด หรือแม้ไม่มีการระบุชื่อ แต่บริบทสามารถบ่งบอกได้ว่าคือผู้ใด ก็สามารถถูกฟ้องร้องตามกฎหมายได้นอกจากนี้ การโพสต์ข้อความ ภาพ หรือคลิป ควรเป็นไปโดยสุจริต เพื่อหลีกเลี่ยงการทำผิดฐานหมิ่นประมาท ที่หากฝ่าฝืนจะมีโทษจำคุกไม่เกิน 1 ปี ปรับไม่เกิน 20,000 บาท หรือทั้งจำทั้งปรับ หรือในฐานหมิ่นประมาทโดยการโฆษณา ตามประมวลกฎหมายอาญาตราโทษจำคุกไม่เกิน 2 ปี และปรับไม่เกิน 200,000 บาท และหากมีการตัดต่อ แต่งเติม ดัดแปลงภาพ บิดเบือนข้อมูล หรือนำข้อมูลอันเป็นเท็จเข้าสู่ระบบคอมพิวเตอร์ก็จะมีความผิดตาม พ.ร.บ.คอมพิวเตอร์ฯ ซึ่งมีโทษจำคุกไม่เกิน 5 ปีหรือปรับไม่เกิน 100,000 บาท ขอเน้นย้ำและฝากเตือนถึงการใช้สื่อสังคมออนไลน์ ขอให้ตั้งสติให้ดี เพื่อป้องกันไม่ให้เกิดความสุ่มเสี่ยง หรือละเมิดสิทธิทำให้ผู้อื่นเสียหายอย่างไรก็ตาม ยืนยันว่าการแสดงความคิดเห็น เป็นสิทธิเสรีภาพตามกฎหมายรัฐธรรมนูญ เเต่ต้องกระทำโดยสุจริต หากพบเบาะแสการกระทำผิด หรือข้อขัดข้องสามารถติดต่อสอบถามได้ที่สายด่วนหมายเลข 1441 หรือหมายเลขโทรศัพท์ 081-866-3000 ตลอด 24 ชั่วโมง และ www.thaipoliceonline.com